विष्णुस्मृतिः/सप्तमोऽध्यायः
अथ लेख्यं त्रिविधं  । । ७.१  । ।

राजसाक्षिकं ससाक्षिकं असाक्षिकं च  । । ७.२  । ।

राजाधिकरणे तन्नियुक्तकायस्थकृतं तदध्यक्षकरचिह्नितं राजसाक्षिकं  । । ७.३  । ।

यत्र क्वचन येन केनचिल्लिखितं साक्षिभिः स्वहस्तचिह्नितं ससाक्षिकं  । । ७.४  । ।

स्वहस्तलिखितं असाक्षिकं  । । ७.५  । ।

तत्बलात्कारितं अप्रमाणं  । । ७.६  । ।

उपधिकृतानि सर्वाण्येव  । । ७.७  । ।

दूषितकर्मदुष्टसाक्ष्यङ्कितं ससाक्षिकं अपि  । । ७.८  । ।

तादृग्विधेन लेखकेन लिखितं च  । । ७.९  । ।

स्त्रीबालास्वतन्त्रमत्तोन्मत्तभीतताडितकृतं च  । । ७.१०  । ।

देशाचाराविरुद्धं व्यक्ताधिकृतलक्षणं अलुप्तप्रक्रमाक्षरं प्रमाणं  । । ७.११  । ।

वर्णैश्च तत्कृतैश्चिह्नैः पत्रैरेव च युक्तिभिः   ।
संदिग्धं साधयेल्लेख्यं तद्युक्तिप्रतिरूपितैः   । । ७.१२  । ।

यत्र+ऋणी धनिको वापि साक्षी वा लेखकोऽपि वा   ।
म्रियते तत्र तल्लेख्यं तत्स्वहस्तैः प्रसाधयेत् । । ७.१३  । ।